CELEX: E2013J0028
Language: el
Date: 2014-10-17 00:00:00
Title: Απόφαση του Δικαστηρίου, της 17ης Οκτωβρίου 2014, στην υπόθεση E-28/13 — LBI hf. κατά Merrill Lynch International Ltd (Άρθρο 30 παράγραφος 1 της οδηγίας 2001/24/ΕΚ — Εκκαθάριση των πιστωτικών ιδρυμάτων — Εφαρμοστέο δίκαιο — Ακυρότητα, ακυρωσία ή ανενεργό πράξεων — Πράξεις που διέπονται από το δίκαιο άλλου κράτους του ΕΟΧ)

7.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 150/10
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 17ης Οκτωβρίου 2014
   στην υπόθεση E-28/13
   LBI hf. κατά Merrill Lynch International Ltd
   (Άρθρο 30 παράγραφος 1 της οδηγίας 2001/24/ΕΚ — Εκκαθάριση των πιστωτικών ιδρυμάτων — Εφαρμοστέο δίκαιο — Ακυρότητα, ακυρωσία ή ανενεργό πράξεων — Πράξεις που διέπονται από το δίκαιο άλλου κράτους του ΕΟΧ)
   (2015/C 150/10)
   Στην υπόθεση E-28/13 LBI hf. κατά Merrill Lynch International Ltd – ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, η οποία υποβλήθηκε από το Πρωτοδικείο του Ρέικιαβικ (Héraðsdómur Reykjavíkur) σχετικά με την ερμηνεία του άρθρου 30 παράγραφος 1 της οδηγίας 2001/24/ΕΚ του Ευρωπαϊκού Κοινοβουλίου και του Συμβουλίου για την εξυγίανση και την εκκαθάριση των πιστωτικών ιδρυμάτων, το Δικαστήριο, αποτελούμενο από τους Carl Baudenbacher, πρόεδρο, Per Christiansen (εισηγητή δικαστή) και Páll Hreinsson, δικαστές, εξέδωσε απόφαση στις 17 Οκτωβρίου 2014, το διατακτικό της οποίας έχει ως εξής:
   
               1.
            
            
               Η φράση «ακυρότητας, ακυρωσίας ή ανενεργού πράξεων» στο άρθρο 30 παράγραφος 1 της οδηγίας 2001/24/ΕΚ του Ευρωπαϊκού Κοινοβουλίου και του Συμβουλίου για την εξυγίανση και την εκκαθάριση των πιστωτικών ιδρυμάτων αναφέρεται και στην ακύρωση βάσει κανόνων αποφυγής του πτωχευτικού δικαίου, όπως είναι για παράδειγμα οι κανόνες που περιλαμβάνονται στο κεφάλαιο XX του ισλανδικού νόμου περί πτωχεύσεων αριθ. 21/1991.
            
         
               2.
            
            
               Σύμφωνα με το άρθρο 30 παράγραφος 1 δεύτερο εδάφιο της οδηγίας 2001/24/ΕΚ, ο έλκων όφελος πρέπει να αποδείξει ότι, είτε για ουσιαστικούς είτε διαδικαστικούς λόγους, σύμφωνα με το δίκαιο που διέπει την επιβλαβή για το σύνολο των πιστωτών πράξη, δεν υπάρχει καμία δυνατότητα, ή δεν υπάρχει πλέον δυνατότητα, προσβολής της επίμαχης πράξης.
               Πρέπει να διεξάγεται συγκεκριμένη αξιολόγηση της εν λόγω επίμαχης πράξης. Συνεπώς, ακόμη κι αν η πράξη μπορεί καταρχήν να προσβληθεί σύμφωνα με το δίκαιο του κράτους του ΕΟΧ που τη διέπει, αρκεί ο έλκων όφελος να αποδείξει ότι δεν πληρούνται οι απαιτήσεις για μια τέτοια προσβολή στη συγκεκριμένη περίπτωση.
               Πρέπει να αξιολογείται σύμφωνα με τους κανόνες του κράτους καταγωγής του ΕΟΧ αν ο έλκων όφελος απέδειξε ότι το εφαρμοστέο για την πράξη δίκαιο δεν προβλέπει κανένα μέσο προσβολής.